
Kjære brødre! Glem aldri når dere hører noen prise fornuften og fremskrittet, at djevelens mest utsøkte list består i å overbevise dere om at han ikke finnes!

Fra Prosadikt av Charles Baudelaire


I

(et minutt)


Stureplan
00.00

JEG LOVET Å aldri gjøre det igjen. For hvis det ikke betyr noe å ta et liv, hvis jeg gjør det én gang eller to ganger eller tre ganger og det ikke merkes i det hele tatt, ikke strekker seg inn, blir det meningsløst.

Men nå finnes det en måte det kan gjøres på. Pussig, jeg burde ha tenkt på det selv.

En helhet.

Vi opphører i et felles åndedrag.

Jeg ser meg omkring. Et perfekt sted. Jeg kan ikke så mye om Stockholm, men akkurat der Kungsgatan møter Birger Jarlsgatan og blir til Stureplan, er det en masse mennesker ute til tross for midnattsmørket. Som damen der, ung og vakker og med et blikk som prøver å se gjennom meg. Som den middelaldrende mannen, dresskledd og lett beruset og snart på plass ved neste bardisk. Som familien som står like ved og venter på taxi, to små døtre som ser trøtte ut og vil hjem til sengene sine i en villa et sted, og et lite stykke unna gruppen med tenåringer som ser på meg med noe som minner om avsmak.

Jeg vet at det finnes mer, Cy.

Han snakket og snakket, og jeg nektet alltid å høre etter – samme hvor mye han banket på døren min.

Jeg vet noe som er større, Cy. Mye større.

Så han kom tilbake, snakket mer.

Du kommer til å føle som før, Cy, det vet jeg.

Og tilbake igjen.

Samme ro.

Og tilbake igjen.

Samme rus.

Og tilbake igjen.

Kjærlighetsrusen.

Og tilbake igjen.

Din egen død og deres død, og du er dem, Cy, og de er deg.

Og tilbake.

Denne gangen, Cy – blir det evig.

Han fortsatte å banke på døren min hver dag, flere ganger hver dag, og han visste virkelig nesten alt.

At en skjev hjerne kan bli rett, men også skjevere, at to kapsler med Tramadol fungerer best for å fjerne det som dunker i brystet, og at langeren tar tre hundre spenn for et helt brett, til og med at om jeg spiller favorittspillelisten min på Spotify på mobilen når jeg utløser bomben, kommer hele verden til å gå over i den herlige tåken.

Mest av alt håper jeg i det minste at jeg rekker å se litt, litt av at de som står rundt meg, forsvinner like før jeg gjør det selv. Men han sier at det skjer akkurat samtidig, og at det er derfor det blir så uendelig mye større enn å gjøre det slik jeg har gjort det før, ett liv av gangen.

samtidig, to kilometer unna, på Södermalmstorg
00.00

Så rett han hadde. Jeg forstår det nå.

Om alle som er på vei et sted uten å se meg.

Alt han sa, alt han forklarte.

Du er et snøfnugg, Yussuf.

En liten dråpe vann, Yussuf.

En utydelig skisse i blyant, Yussuf.

Du finnes ikke, Yussuf, savner ingen, ingen savner deg.

Jeg har aldri før vært ved Slussen ved midnatt, og ser nå på de unge som holder hverandre i hånden for så å skilles ved T-banens grønne linje vestover, og den eldre damen med rullator som prøver å overtale bussjåføren til å hjelpe henne om bord, jeg ser fyren i sluskehatt som dealer dårlig dop utenfor Pressbyrån-kiosken og jenta med grønt hår som sitter midt på torget og gråter og han som lever ut trubadurmyten med noen tiere i en åpen gitarkasse, og ingen av dem vet at alt straks er over.

At jeg aldri innså det.

At en som jeg, som hadde skadet andre før og vurdert å gjøre det igjen, samtidig kan opphøre selv.

Han sa det til meg for aller første gang en morgen da han banket på døren min og bare sto der.

Jeg har iakttatt deg, Yussuf, og du går fra å ha det for jævlig til å ha det fantastisk til å ha det enda mer for jævlig til å ha det enda mer fantastisk.

Han åpnet døren igjen neste morgen.

Det fører bare én vei, Yussuf – dit du har det enda, enda mer for jævlig.

Og igjen.

Du vet det, Yussuf, eller hva? At det bare er én måte å løse det på.

Snart.

Tiden beveger seg som vanndråpen og snøfnugget, faller ett sekund av gangen.

Tiden beveger seg mens kroppen min står stille og dråpene og fnuggene lander på huden min og jeg bærer den tunge bombevesten over skuldrene.

Men gutten, som står der så liten – hva gjør han her en fredagsnatt?

Jeg ser ham rett inn i øynene og lurer på hvor gammel han er, tolv, kanskje tretten eller fjorten, han møter blikket mitt intetanende som de andre.

Kapslene jeg fikk, og som er på hundre milligram, hvisker i hodet mitt og fyller hjertet mitt. Menneskene rundt meg går saktere, den regnvåte asfalten speiler stjernehimmelen, de skittengrå fasadene skinner nyvasket.

Nå nettopp beveget tiden seg mens kroppen sto stille – nå er det motsatt, tilstandene har byttet plass, tiden har frosset fast mens alt farer rundt inni meg, og det nytter ikke å snu.

Et aller siste øyeblikk.

tilbake til

00.00.08

Jeg bryr meg ikke om de andre.

Den fulle mannen i dress virrer fortsatt rundt og tror at jeg er luft, og den unge kvinnen som synes at hun er vakker og ser rett gjennom sånne som meg, er det for mange av. Og de som befinner seg litt lenger unna, har ingen ansikter, det er for mørkt, og lyset fra gatelyktene blir til skygger som tildekker.

Jeg kan ikke vente.

Jeg må ikke vente.

Jeg ante ikke hvordan slikt som dette fungerer, men han lærte meg det. Han sa dynamitt er best, Cy, det er det du skal bruke. At hvis småunger i Bredäng eller Husby kan stæsje to hundre kilo hjemme i stua, burde vel jeg fikse det. Det gjorde jeg. Dynamitt finnes på alle veiarbeidsområder i Sverige, og er det noe jeg er god til, så er det å stjele. Det var ikke det jeg ble dømt for første gang – det var det eldre paret jeg kuttet opp – men innbrudd og tyveri og ran er det jeg har drevet mest med.

Jeg stjal en masse dynamittgubber og bærer seksten av dem på brystet, mer enn nødvendig, men det var det vi ble enige om, kroppen min skulle opphøre fullstendig. Jeg behøver ikke å knytte dem sammen eller noe sånt, de ligger tett inntil hverandre i vesten, uten mellomrom i en pakke av sølvteip. Da holder det med den lille elektriske fenghetten i midten, en metallisk sylinder mindre enn lillefingeren min, og strømbryteren og tolvvoltsbatteriet jeg kjøpte på Clas Ohlson. En plusspol og en minuspol. Verdens enkleste. Jeg trykker på strømbryteren, og det smeller. Jeg har ikke engang noen muttere som flyr av sted, for hvis jeg står så nær som jeg gjør, tar trykkbølgen livet deres.

Jeg sjekker klokken. Sammenligner med den digitale på husfasaden.

Midnatt.

Tiden er inne.

Livet vi lever, er ikke ekte, Cy, det virkelige kommer etterpå.

Det var det han alltid sa.

Og når jeg tenker på det – etterpå, det er akkurat nå.

tilbake til

Lyset kommer til å bli hvitt og sterkt når sprengstoffet går over til gassform. Ett eneste opplyst øyeblikk.

Lyden henger igjen lenger, et voldsomt drønn som ferdes tjue kilometer bort.

Han sa bomben må konstrueres av dynamitt, Yussuf. Og han på Stureplan bruker nok det, men det innebærer alltid en unødvendig risiko å rappe ting som det er mulig å fikse på annen måte.

Jeg har byttet ut dynamitten – kjøpte isteden svartkrutt på nettet helt lovlig og presset pulveret ned i fire stålrør med skrulokk. En hvilken dust som helst kunne egentlig samlet mange nok ulovlig importerte raketter etter nyttårsaften og tømme dem for krutt, eller knallskudd etter en fotballkamp, samme greie. Det blir et jævla trykk inni røret, som står imot gassekspansjonen veldig, veldig, veldig lenge, en rørbombe er mye bedre enn sånne usle kaffetermoser som de driver med i Midtøsten. Mer håndverksmessig, liksom. Og lettere å lage vester av, jeg har teipet fast rørdelene etter hverandre med en glødetråd i hver, koblet til batteriet, kan tenne alle samtidig. Får til og med splintvirkning når rørene blir sprengt i småbiter og blir til dødelige bonusprosjektiler midt i trykkbølgen.

Han kommer til å bli stolt.

Jeg ser menneskene som omgir meg, møter blikkene deres slik de møter mitt, og det spiller ikke lenger noen rolle om jeg er et snøfnugg, eller en regndråpe, eller en skisse, eller at jeg ikke kommer til å bli savnet like mye.

Vi skal gå i oppløsning sammen, og jeg har aldri følt det sånn før.

Å ha bestemt seg. Og at det er ingen som vet det.

Ingen som kan stoppe meg.


II

(en time)


Stureplan
00.01

VAKTSELSKAPETS ELDSTE OG mest erfarne sjåfør av Riksbankens verditransportbiler drar i den store kragen på uniformsskjorten, det nye stoffet er stivt og stenger varmen inne og irriterer huden. Halsen var flammende rød allerede da han kjørte ut av hovedfilialen under Gallerian, og innen han i morgen tidlig fyller på den siste minibanken med kontanter fra den siste vesken, leverer inn bilen for natten og drar hjem for å kle av seg og sove, kommer det nå hissigrøde til å ha blomstret opp i uregelmessig formede utslett. Ved slutten av Hamngatan, omtrent ved Kungliga Dramatiska Teatern der den går over i Strandvägen, løsner han litt på slipsknuten til tross for at det ifølge reglementet ikke er tillatt, og den stikkende kløen avtar litt. Han kikker i bakspeilet, setter på blinklysene på varebilen og tar til venstre inn i Birger Jarlsgatan.

Eksplosjonen foran ham er voldsom, den tilintetgjør.

Som om lyset sluker mørket og farger alt med ondskap.

Han bråbremser, drar ut nøkkelen og åpner førerdøren. Han står midt i gata, helt stille. Tjuefem, kanskje tretti meter unna. Det er ikke kroppene som skriker i panikk han etterpå skal se i marerittene sine; det han kommer til å huske, er menneskene som ikke skriker.

– Get away from the car, please.

Så da mørket vender tilbake og omslutter alle i natten igjen og to menn i svart overall løper mot ham med automatvåpen, forstår han ikke hva som skjer. Til tross for at det er nettopp sånt en vekter som er ansvarlig for en verditransport, mentalt forbereder seg på før hvert nye skift.

– Now, sir.

Ansikter dekket av svarte masker. Lave stemmer, gebrokken engelsk.

– I assume you want to live?

En ro og en høflighet som blir til ubehag, som om de ikke gjør annet enn å formidle saklig informasjon.

– Or would you prefer to die like those over there?

Vekteren er en av åtte sjåfører på transportbiler som har kjørt ut fra hovedstadens verdidepoter for å følge forutbestemte ruter og i løpet av natten porsjonere ut kroner, euro, dollar, pund. Han har i likhet med sine yngre kolleger blitt trent i å følge en tydelig manual ved et eventuelt angrep – instruksjoner om ikke å gjøre motstand. Aldri spille helt, aldri risikere livet. Men nå som han sakte begynner å forstå hva de sier til ham og hva de vil, er det som om døden og vanviddet han nettopp har opplevd, visker ut all opplæring.

– Jævla idioter! Fucking idiots!

Han nekter ubevæpnet ganske enkelt å flytte på seg.

– Dere har ingen anelse om hva dere driver med! Not a fucking clue!

Det er godt å rope. Sinnet er umiddelbart og stiger opp langt, langt innefra, raseri som blir til mot som han ikke visste at han hadde. Han brøler like høyt da de slår ham i bakken. Til de feige parasittene med våpen. Det spiller ikke engang noen rolle at de skyter ham i låret.

– Now? For real? People die, og dere … Doing this?

Engelsken hans er ikke så god. Det får bli litt svensk også. Det er uansett ikke for deres skyld, det er for alle de som ligger der borte og ikke puster.

Nå skyter de rett gjennom det andre låret hans også.

Med det skuddet kommer den ufattelige smerten.

– Oh shit … shit …

Så det aller siste, det skriker han like mye i pine som i hat.

– … it fucking hurts og dere skal faen meg ikke … ikke! … you can go to fucking hell og … Satan!

Foreløpig blør ikke vekteren så mye, alle blodkar som omgir skuddhullene i lårene hans, trekker seg sammen. Ikke før oksygennivået i blodet synker, vil refleksene slippe. Men smerten øker fort til et uutholdelig nivå og sender ham gradvis inn i bevisstløsheten.

Derfor er han ikke sikker på om det han ser, fortsatt er virkelig.

At de to ranerne ubekymret går inn i verditransportbilen, setter seg i førersetet og passasjersetet – og kjører av sted.

Til tross for at det eneste fysiske nøkkeleksemplaret ligger i lommen hans, snart gjennomvåt av blod.

Til tross for den krypterte kommunikasjonen mellom nøkkel og bil – bilen som sender et signal til nøkkelen, som tar imot det og sender tilbake resultatet som en helt ny kode hver gang.

Til tross for at det derfor ikke er mulig.

samtidig, to kilometer unna, på

Vaktselskapets nyeste ansatte strekker seg i det fortsatt ubehagelige førersetet, etter åtte måneder kan hun knapt betraktes som ny på jobben, men det er som om kroppen hennes etter et helt liv med dagarbeid ikke riktig forstår hvordan den skal omstille seg til nattskift. Blodet renner saktere i årene, leddene i knær og albuer knepper høyt som for å beklage seg. Hun snur seg, studerer lasten og ansvaret sitt. Tretti sikkerhetsvesker med en og en halv million kroner i hver. Førtifem millioner i hennes hender. Men om kroppen trenger mer tid til å venne seg til dette, har sjelen allerede gjort det. Hun trives. Det er med en glede hun ikke har kjent på mange år at hun sent på kvelden sier hei til kollegene sine i Riksbankens hovedfilial i bykjernen og tar fatt på turen mot de sørlige delene av sentrum for å fylle minibanker med forbausende store mengder kontanter i et stadig mer kontantløst samfunn.

Men det er etter å ha flyttet over en formue i euro- og dollarsedler til vekslingskontoret i Västerlånggatan, deretter sakte kjørt over Slussenbron til neste pengestasjon, at alle tanker som har med henne selv å gjøre, blir meningsløse.

Himmelen over Södermalmstorg faller brennende mot bakken.

En voldsom trykkbølge slår i stykker alt på sin vei.

Hun svinger mot fortauskanten, skrur av motoren og ruller ned sidevinduet.

Mennesker. Urørlige.

Spredt utover asfalten.

En bombe. Det må ha vært det. Kolossal kraft i sprengstoff laget for å utslette.

Hun oppfatter kun ødeleggelse.

Det finnes ikke noe annet.

Hun merker ikke to svartmaskerte menn som drar henne ut av førersetet – det harde slaget med geværkolben mot kinnet og kjeven og verditransportbilen som hun skal beskytte, og som plutselig er borte, ingenting skjer jo formodentlig på ordentlig.

Etterpå kan hun ikke gjøre rede for noe av det som skjedde. Alt er tomt. Det er slik hennes indre velger å håndtere minnet om det utenkelige. Overfor de første politibetjentene greier hun ikke engang å peke ut hvilken retning bilen forsvant i. Og det er helt avgjørende, siden den virkelig forsvant. Ranerne har ikke bare klart å starte og kjøre av sted med en bil som er umulig å stjele, ingen kan heller følge den videre.

Ingen av de velutdannede medarbeiderne som gransker digitale kart på veldige vegger i Riksbankens avanserte ledelsessentral, dit signalet fra hver enkelt sikkerhetsveske er representert av lyset fra en diode. To hundre og førti små lysprikker som flytter seg fra sted til sted. For denne natten slokner seksti av dem. All kommunikasjon med to forskjellige verditransporter blir brutt sekundene etter tolvslaget ved henholdsvis Stureplan og Södermalmstorg, tretti pluss tretti identiske vesker opphører å sende ut signal.

Ingen legger derfor merke til at de to bilene kjører mot Gullmarsplan og inn på Slakthusområdet og med noen minutters mellomrom ankommer en sliten bygård som rammer inn en rød port. Nattens mørke blir erstattet av en oppvarmet garasje pakket inn i aluminiumsfolie – gulv og vegger og tak omhyggelig dekket slik at radiosignaler verken slipper inn eller ut. En støvete garasje hvor en lang, slank, blond mann sitter på en enkel trestol og venter. Med en indre ro som kun den besitter som vet at alt fungerer så sant det bare er tilstrekkelig gjennomtenkt.

– Velkommen.

Han har nettopp utført det som ikke er mulig å utføre.

To ganger. Samme natt.

– Tretti sekunders pause mens jeg slår av støysenderne.

De ser ut som minikofferter med syttiåtte antenner og forstyrrer all datakommunikasjon, all telekommunikasjon, alle frekvenser for mobiltelefoni og alle eksisterende GPS-signaler. En liten detalj i en svært komplisert plan, likevel hele forutsetningen, og som fra og med nå kun må aktiveres den korte tiden garasjeporten står åpen – de har lukket seg inne i en aluminiumsfoliesikret boble.

– Dra opp veskene og legg dem på arbeidsbenken.

For det kommer til å ta veldig, veldig lang tid for politietaten å gjette seg til hvordan han gjorde det, og da kommer han til å være veldig, veldig langt borte.

Hvordan og hvor og når han knekket skallsikring 1 – avleste kommunikasjonen mellom verditransportbilene og nøklene deres og med en enkel 3D-skanner lagde egne kopier, programmerte dem med originalnøklenes digitale informasjon.

Hvordan og hvor og når han knekket skallsikring 2 – monterte inn små, skjulte nettverkssniffere i bilene, tynne metallplater som leste av kodene til oppbevaringskassettene.

Riksbanken og sikkerhetsselskapene trodde at de hadde skapt det perfekte systemet.

Så jævla overbevist var de om at det var perfekt at de gikk over til å la vekterne jobbe alene. De behøver ikke å være to hvis ingen lenger prøver å rane dem. En sjåfør har nå lov til å stanse uten kollega ved minibanken i Sankt Eriksgatan 73 eller Ringvägen 52 eller Karlavägen 100 for å fylle på kontanter, siden alle vet at også skallsikring 3 – sikkerhetssystemets siste del, pengene – bygger på doble nøkler. Og at hvis noen til tross for det slår ned representanten for vaktselskapet på strekningen mellom bil og minibank og rykker verdivesken ut av hånden på ham, står de der uten både veskens kode og nøkkelen som oppbevares i et kassaskap i rommet bak hver uttaksautomat. En raner må altså befinne seg sammen med vakten der inne og hacke krypteringen der og da – jevngodt med å risikere at alarmen blir aktivert og de første sirenene nærmer seg.

Og det er nok det som vil ta aller lengst tid for politiet å forstå.

Hvordan og hvor og når han – etter å ha fikset bilenes hemmelighet og veskenes hemmelighet – også fikset pengenes hemmelighet uten noensinne å besøke et eneste kassaskap bak en eneste minibank.

For alle systemer laget av mennesker kan andre mennesker knekke.

Som her – de gjemmer seg i en enkel garasje bare et par kilometer fra sentrum og tømmer verdivesker for nitti millioner kroner og fyller dem med falske sedler som man kan kjøpe kilovis av, og utløser deretter epoksyblandingen. De stakkars politietterforskerne som en dag finner veskene, vil derfor gå ut fra at det handlet om nok en gjeng ranertapere som mislyktes – og at det perfekte sikkerhetssystemet fortsatt er perfekt.

De aner ikke at det vil bli en tredje gang samme døgn.

Og når det har gått litt tid og de antar at alt er over, en fjerde gang.

Og når det har gått enda mer tid, og … ja, at disse ranerne ganske enkelt skal fortsette å rane så lenge gjerningsmannen har lyst.

Fordi mennesker kan styres. Også til å gjøre det utenkelige.

Hvis man leter på rett sted.

Älvkarleby rettspsykiatriske klinikk
00.18

Jeg vil ikke dø.

Jeg var som de andre. Men er det ikke lenger.

Jeg vil ikke dø.

Jeg har angret. Jeg har ikke tenkt å være med, ikke gjøre som han forventer og har planlagt. For det var jo som om jeg av meg selv svarte ja på et spørsmål som ingen hadde stilt – som om det var en annen som tenkte mine tanker og bestemte for meg.

Jeg vil ikke dø.

Jeg hørte det nettopp på radioen. Jeg visste at det skulle skje i natt og hadde nyhetene på i cellen min, men trodde kanskje at en av de to første ville angre seg, akkurat som jeg. Det gjorde de ikke. Både nummer én og nummer to sprengte seg selv og alle som tilfeldigvis var på vei forbi, og det var akkurat som han sa det ville bli, hele Stockholm blør.

Jeg vil ikke dø.

Det er derfor jeg skal komme meg ut herfra. Flykte. Rømme. Fra en rettspsykiatrisk klinikk i høyeste sikkerhetsklasse. Rømme fra de andre, som i likhet med meg har skadet medmennesker og må sitte innesperret her for at de ikke skal gjøre det igjen.

Jeg vil ikke dø.

Han kommer til å lete etter meg. Jage meg. Jeg forsvinner og tar planleggingen hans med meg, og da blir jeg farlig, for nesten ingen vet, og hvis jeg ikke dør slik han har tenkt, med bombebelte på magen, skal jeg dø uansett, siden ingen kan få vite hvem han er og hvordan han fikk tak i oss.

Jeg vil ikke dø.

Jeg husker knapt hvorfor jeg ble en av dem. Hvordan jeg resonnerte. Jeg hadde ikke noe imot å forsvinne fra alt på den tiden, og det visste han, jeg gledet meg til og med i flere måneder til det, men så var det som om jeg våknet da det skulle bli virkelighet. Sånn rent og klart lysvåken som man nesten aldri er ellers, og når det samtidig gjør ørlite vondt lengst frem i pannen og øverst på issen. Det ble feil da jeg prøvde å forestille meg at jeg skulle rives i stykker av en masse sprengstoff, ligge slengt ut i småbiter her og der og samles sammen av en kriminaltekniker for å få en identitet, bli hel igjen til tross for at jeg aldri kunne bli det.

Jeg vil ikke dø.

De som sprengte seg selv ved midnatt, hadde vel sine egne grunner. De hadde det som de hadde det, til og med mer forskrudde i hodet enn jeg. For han som utløste bomben sin på Södermalmstorg, handlet det nok litt om religion også, gud og sånn, om at livet vi lever ikke er ekte, siden det ekte kommer etterpå, jeg tror det var sånn han som overbeviste oss, til slutt kom innpå ham. Med han andre, han på Stureplan, virket det som det fungerte best med politikk for at han skulle bli sikker på å gjøre det – de snakket ofte om samfunnsomveltning når de satt med hodene tett, tett sammen, helt til de mente det samme, til tross for at de ikke hadde gjort det fra begynnelsen av, det var ganske mye om det der med at alt måtte bli verre før det ble bedre.

Jeg vil ikke dø.

For et par måneder siden, da bestemte jeg meg. Jeg må bort herfra. Men hvis det ikke er noen jeg kan stole nok på som kan hjelpe meg fra utsiden, hvis jeg ikke finner hullene i det høye piggtrådgjerdet som avgrenser sykehusområdet, da må det bli på denne måten isteden. Jeg vet jo hvordan jeg ser ut. Hva som skjer med folk som ser på meg. Det merket jeg allerede første gang Rita åpnet luken i den låste døren og delte ut nattmedisinen min. Hun lengtet. Hun hadde rørt ved kvinnelige innsattes nakne hud før. Jeg lokket henne inn. Spilte apatisk. Jeg som alltid pleier å være opprømt når medisinen kommer, snakke høyt, intens og levende, ble det motsatte. Lå og stirret i veggen. For Rita er ikke bare interessert i kroppen til unge kvinner, hun er en mammatype som man kan utnytte. Hun ble urolig, kikket inn gjennom den avlange firkanten og spurte hvordan det gikk med meg. Da jeg ikke svarte, låste hun opp og gikk inn og la en hånd på skulderen min, og jeg lente meg frem og la hånden min på låret hennes. Vi satt sånn, lenge. Varmen fra hånden min nær skrittet hennes. Neste natt åpnet hun luken igjen, rakte inn pillene mine og spurte om jeg følte meg litt bedre. Jeg svarte ja og ba henne sette seg hos meg igjen. Hun kom inn hver natt den uka, og vi var nære og pratet og innimellom rørte jeg tilfeldigvis ved henne og lot hånden ligge, slik jeg har gjort mange ganger utenfor anstalten på både menn og kvinner. Det er fortsatt litt rart at mennesker liksom blir forhekset, tiltrukket, vil ha meg så mye at de ikke kan slutte å tenke på meg. Rita var som de andre, svarte meg med bevegelser og øyekast. En uke senere ba jeg henne legge seg i cellesengen min, lirket av henne uniformsbuksen og kysset kjønnet hennes, holdt rundt henne under den heftige orgasmen.

Jeg vil ikke dø.

Vi møttes tre ganger i uka når alle celler var låst og hun gikk runden og den andre vakten satt på personalrommet med mobiltelefonen sin eller så på TV eller hva de nå gjør. Jeg spilte forelsket. Jeg har aldri vært forelsket, vet ikke riktig hva det er eller hvordan det skal føles, men er god til å late som om jeg er det.

Jeg vil ikke dø.

Nå åpner hun luken igjen, kikker inn, jeg smiler tilbake. Hun låser opp ståldøren og har ingen anelse. Fire herlige uker, og straks skal alt snu.

Jeg vil ikke dø.

Jeg kler av henne, og hun lener seg tilbake, og jeg kysser magen hennes og skrittet og alt er som vanlig helt til det ikke er det. Det jeg trenger, ligger under sengen. Jeg har delt Cola-boksen i to halvdeler slik at de skarpe kantene på innsiden kommer frem, rullet dem sammen og pakket dem hardt og lagt et stykke frottéhåndkle rundt som et håndtak for å ha noe å holde i og ikke skjære i stykker fingrene. Jeg presser den mot halsen hennes, og hun smiler usikkert, tror kanskje det er en sexlek eller noe sånt. Jeg sier at hun skal reise seg og ta nøklene ut av uniformsjakken og gå foran meg ut av cellen. Hun gjør ikke det. Har ennå ikke forstått. Jeg presser det skarpe mot kinnet og tinningen hennes, og hun begynner å blø og hvisker: «Jen, vær så snill, hva …» og skjønner endelig hva det dreier seg om da jeg hvisker tilbake at hvis hun ikke går et halvt skritt foran meg ut herfra og videre til personalgarderoben, så skal jeg trykke det jeg holder i hånden tvers gjennom halspulsåren hennes og vri rundt.

Jeg vil ikke dø.

TT
00.37

Etter den siste sparepakken med oppsigelser og redusert konkurranseetterretning, er nyhetsdesken bemannet på nattetid av bare to journalister. Så da Sveriges mest innflytelsesrike nyhetsbyrå som har fylt hundre år og blitt TT i alle innbyggeres bevissthet, mottar en mail den natten etter at to bomber er sprengt i det sentrale Stockholm, blir den liggende ulest. De to reporterne har allerede forlatt sentralredaksjonen, skynder seg gjennom mørket mot Stureplan og Södermalmstorg med penner og kameraer. Derfor vil det ta en stund før noen rekker å skrolle gjennom innboksen. Kanskje avsenderen burde ha sendt den til regjeringen eller Rikspolitiledelsen eller Sveriges Television. Kanskje hadde det korte budskapet etter to eksplosjoner da kunnet bli allment kjent flere timer tidligere.

Om hvordan den terrorstemplede organisasjonen Muharib Alhayaa påtar seg planleggingen og gjennomføringen av den doble handlingen.

At lederen al-Aklababa hyller de to krigerne fra kalifatet som med mot har ofret sitt jordeliv for kampen.

Og, på den siste linjen – om at dette bare er begynnelsen.

Älvkarleby rettspsykiatriske klinikk
00.42

Jeg vil ikke, jeg vil ikke, jeg vil ikke dø.

Rita vet at jeg får behandling her fordi jeg har begått det som kalles voldsforbrytelser, og at legene og tingretten har kommet frem til at jeg har en alvorlig psykisk lidelse. At jeg har skåret over halsen på noen før.

Vi passerer stengte celledører, og inne i garderoben stanser hun midt i et steg, prøver å snu seg, snakke. «Jeg forstår ikke hvorfor du gjør dette, Jen, jeg trodde …» Jeg skjønner akkurat hva hun gjør. Hun prøver å få kontakt. Det skal hun gi faen i. Jeg hogger dypt i det nakne låret hennes og sier at fra og med nå holder hun kjeft. Jeg sier også at hun skal gi meg klærne som henger i skapet hennes. Og håndvesken. Og bilnøklene. Og adgangskortet. Og tåregassprayen på øverste hylle. Og håndjernene som ligger i det store låste skapet.

Jeg vil ikke dø.

Vi åpner sikkerhetsdørene med adgangskortet hennes, det er nattemørkt og nattestille, og vi rekker frem til den trange gangen som fører inn i hovedbygningen før noen oppdager en avkledd kvinne med en knivlignende gjenstand mot strupen. En annen nattevakt. En høy og kraftig mann med løstsittende skjorte og sko med hæler som klaprer mot det harde plastgulvet. Han løper mot meg, og jeg blir nødt til å vente og vente til han er helt nær oss, jeg vil være sikker på at jeg får sprayet ham i ansiktet, og han skriker høyt da øynene hans brenner. Jeg presser våpenet hardere mot halsen til Rita og sier at hun skal låse fast kollegaen sin til jernrøret på veggen med håndjernene og deretter ta mobilen hans og klemmen med alarmen i beltet hans og kaste dem så langt unna hun kan.

Jeg vil ikke dø.

Sentralvaktens glassbur er inngang og utgang for den vanlige verden, og de som sitter i det, er spesielt opplært til å håndtere voldelige kriminelle, men også til å vurdere om et menneskes liv er i fare. Det er derfor jeg roper da de får øye på oss. Rygg unna, for helvete, og åpne slusen og døren og porten – ellers skjærer jeg over halsen på henne! De gjør som jeg sier. I likhet med hun som mangler klær, vet de at jeg er så jævla forstyrret at jeg må sitte her, og at det ikke spiller noen rolle om jeg dreper en til. Ritas bil står på anstaltens tomme parkeringsplass, og jeg blipper med nøkkelen og sier at hun skal kjøre. Hun nøler, og jeg risper henne litt mer. Rettspsykiatrisk klinikk ligger et stykke utenfor Älvkarleby, og vi må kjøre på en smal landevei inn til tettstedet og deretter tvers gjennom det for å komme videre sørover. Etter noen kilometer har husene opphørt, og jeg sier at hun skal stoppe bilen og gå ut. Hun bare ser på meg. Stopp og gå ut, for faen! Jeg sprayer henne i øynene, dytter henne ut av førersetet og setter meg bak rattet, hun faller ned på jorden og gresset, blir liggende naken i natten i utkanten av en mørk skog. Jeg kjører av gårde og slår på radioen. Ikke et ord foreløpig. Det som en hvilken som helst annen natt ville ha vært en stor nyhet. Nå forsvinner den i både rapporteringen og politiets prioriteringer. Ingen har tid til å bry seg om at en livsfarlig fange har tatt gisler og rømt fra en psykiatrisk klinikk hvis hele Sverige brenner samtidig.

Det er bra.

Jeg vil jo ikke dø.

